Smrtnosť

Smrtnosť (iné názvy: letalita, letálnosť) je demografický ukazovateľ, ktorý je vyjadrený spravidla percentuálne ako podiel počtu zomretých na určitú chorobu k počtu osôb postihnutých touto chorobou, alebo ako počet osôb zomretých na určitú chorobu z 1 000 osôb postihnutých touto chorobou.

Spolu s chorobnosťou (morbiditou) a úmrtnosťou (mortalitou) patrí k ukazovateľom vyjadrujúcim kvantitatívne pomery v spoločnosti postihnutej určitou infekčnou chorobou. Chorobnosť vyjadruje pomer počtu postihnutých určitou chorobou k počtu (ohrozených) obyvateľov, úmrtnosť pomer počtu zomretých na určitú chorobu k počtu všetkých (ohrozených) obyvateľov, avšak smrtnosť sa týka len osôb, u ktorých sa výskyt príslušnej choroby potvrdil. Zatiaľ čo úmrtnosť vyjadruje situáciu z hľadiska frekvencie úmrtí v populácii, smrtnosť má význam pri stanovovaní prognózy danej choroby.

Napr. ak z populácie s veľkosťou 1 000 000 osôb na danú chorobu ochorie 150 000 osôb, chorobnosť predstavuje 15 %. Ak z týchto 150 000 chorých zomrie 8 000 osôb, úmrtnosť predstavuje 0,8 % a smrtnosť 5,3 %.

Referencie

Pozri aj 
 chorobnosť (morbidita)
 úmrtnosť (mortalita)

Demografia
Smrť